मुजफ्फरनगर से दिखा हिमालय और शिवालिक की पहाड़ियों का मनोरम दृश्य
वायु प्रदूषण न्यूनतम स्तर पर आने से मुजफ्फरनगर से हिमालय और शिवालिक श्रृंखला की चोटियां साफ नजर आने लगी हैं। बुधवार को बारिश के बाद मौसम साफ हुआ तो ऐसी चोटियों को कैमरे में कैद किया गया।
मुजफ्फरनगर (उप्र): वायु प्रदूषण न्यूनतम स्तर पर आने से मुजफ्फरनगर से हिमालय और शिवालिक श्रृंखला की चोटियां साफ नजर आने लगी हैं। बुधवार को बारिश के बाद मौसम साफ हुआ तो ऐसी चोटियों को कैमरे में कैद किया गया। मुजफ्फरनगर वन विभाग की हैदरपुर झील के निकट से शिवालिक पर्वत श्रृंखला की चोटियां दिखाई दीं।आपको बता दें कि पिछले साल लॉकडाउन में भी सहारनपुर और मुजफ्फरनगर में हैदरपुर झील से हिमालय की चोटियां साफ नजर आई थी। वहीं, जानसाठ थाना क्षेत्र से कोटद्वार की चोटियों का नजारा देखने को मिला था। इसी तरह बिजनौर के नगीना और चांदपुर से कालागढ़ की शिवालिक पर्वत श्रृंखला देखी गई थी। यहां से कालागढ़ की दूरी 60 किलोमीटर है।फोटोग्राफी के शौकीन बाजोरिया रोड निवासी डॉ. विवेक बनर्जी ने बताया था कि उन्होंने घर की तीसरी मंजिल से स्वयं नॉर्थ ईस्ट दिशा में चमकती हुई पहाड़ियों को कैमरे में कैद किया था। उन्होंने कहा था कि अनुमान है कि चकराता की पहाड़ियों के ऊपर यमुनोत्री की बर्फीली पहाड़ियां हैं।